Mo nakong e e fetileng, re ne re tlhaloganya gore Gogo ke leina le lengwe le le dirisiwang fa go buiwa ka Satane Diabolo fa a sena go latlhelwa mo lefatsheng. Le fa go ntse jalo, Mokaulengwe Jackson o ne a ntsha mabaka a go bo tlhaloso eo e sa utlwale sentle. Ka sekai, Jehofa o ne a bolelela pele gore fa Gogo a sena go senngwa, Jehofa o tla naya Gogo “dinonyane tse di jang nama, dinonyane tsa diphuka tsa mofuta mongwe le mongwe, le dibatana tsa naga go nna dijo tsa tsone.” (Esekiele 39:4) Gape Jehofa o ne a bolelela pele gore ‘Gogo le boidiidi jwa gagwe’ ba ne ba tla newa lefelo la go fitlhwa. (Esekiele 39:11) Jaanong dilo tseno di ne di tla diragalela jang Satane ka e le sebopiwa sa semoya? Satane o tla latlhelwa mo moleteng o o se nang bolekanngo ka dingwaga di le 1 000, e seng go jewa kgotsa go fitlhwa. (Tshenolo 20:1, 2) Mo godimo ga moo, morago ga dingwaga tse 1 000, Satane o tla ntshiwa mo moleteng oo mme a ye “go timetsa ditšhaba tse di mo dikhutlong tse nnè tsa lefatshe, Gogo le Magogo.” (Tshenolo 20:7, 8) Go bonala sentle gore Satane a ka se timetse Gogo fa ene ka boene e le Gogo.